text:
глава се прилага по отношение на връзка за принос.
 3. С настоящата глава:
 а)
 не се изисква от никоя от страните да оправомощи доставчик на услуги от другата страна да създава, изгражда, придобива, наема, експлоатира или предоставя далекосъобщителни мрежи или услуги, различни от изрично предвидените в настоящото споразумение; или
 б)
 не се изисква от никоя от страните — или не се изисква от никоя от страните да задължи доставчик на услуги — да създава, изгражда, придобива, наема, експлоатира или предоставя далекосъобщителни мрежи или услуги, които не се предлагат на обществеността на общо основание.
 Член 15.3
 Достъп до и използване на обществените далекосъобщителни преносни мрежи или услуги
 1. Всяка от страните гарантира, че на предприятията от другата страна е предоставен достъп до и те могат да използват обществените далекосъобщителни преносни мрежи или услуги при разумни и недискриминационни условия и ред, включително по отношение на качеството, техническите стандарти и спецификации (25). Страните прилагат това задължение, наред с другото, съгласно посоченото в параграфи 2 — 6.
 2. Всяка от страните гарантира, че предприятията от другата страна имат достъп до и използват всяка обществена далекосъобщителна преносна мрежа или услуга, предлагана в рамките на държавата или отвъд нейните граници, включително частни линии под наем, и за тази цел гарантира, при спазване на условията по параграфи 5 и 6, че на тези предприятия е разрешено:
 а)
 да закупуват или да наемат и да свързват терминал или друго оборудване, което взаимодейства с обществената далекосъобщителна преносна мрежа;
 б)
 да свързват частните взети под наем или собствени линии с обществените далекосъобщителни преносни мрежи и услуги на тази страна или с взетите под наем или собствени линии на друго предприятие;
 в)
 да използват експлоатационни протоколи по свой избор; и
 г)
 да осъществяват функции по прехвърляне, предаване на сигнали и обработване.
 3. Всяка от страните гарантира, че предприятията от другата страна могат да използват обществените далекосъобщителни преносни мрежи и услуги за предаване на информация на нейна територия или през нейните граници, включително за вътрешнофирмени комуникации на тези предприятия, и за достъп до информацията, съдържаща се в бази данни или съхранени под друга, предназначена за разчитане чрез машина форма, на територията на всяка от страните.
 4. В допълнение към член 28.3 (Общи изключения), и независимо от разпоредбата на параграф 3, страните вземат подходящи мерки за защита:
 а)
 на сигурността и на поверителността на обществените далекосъобщителни преносни услуги; и
 б)
 на неприкосновеността на личния живот на потребителите на обществени далекосъобщителни преносни услуги,
 при спазване на изискването, че тези мерки не се прилагат по начин, който би представлявал средство за произволна или неоправдана дискриминация или за прикрито ограничаване на търговията.
 5. Всяка от страните гарантира, че не се налагат други условия относно достъпа до и използването на обществените далекосъобщителни преносни мрежи и услуги освен условията, необходими за:
 а)
 обезпечаване на отговорностите, свързани с предоставянето на обществена услуга, на доставчиците на обществените далекосъобщителни преносни мрежи и услуги и в частност способността на тези доставчици да осигуряват достъп до своите мрежи или услуги за обществеността на общо основание;
 б)
 защита на техническата цялост на обществените далекосъобщителни


text:
преносни мрежи или услуги; или
 в)
 гарантиране, че доставчиците на услуги от другата страна не предоставят услуги, за които има ограничение съгласно формулираните от страната резерви, както е посочено в нейния списък към приложение I или II.
 6. При условие че изпълняват критериите по параграф 5, условията за достъп до и използване на обществените далекосъобщителни преносни мрежи и услуги могат да включват:
 а)
 ограничения относно препродажбата или споделеното използване на тези услуги;
 б)
 изискване за използване на определени технически интерфейси, включително интерфейсни протоколи, за осъществяване на връзка с такива мрежи или услуги;
 в)
 изисквания, когато това е необходимо, във връзка с оперативната съвместимост на тези услуги;
 г)
 одобрение на типа за терминал или друго оборудване, което взаимодейства с мрежата, и технически изисквания относно свързването на това оборудване към мрежите;
 д)
 ограничения относно свързването на частни взети под наем или собствени линии с тези мрежи или услуги, или с взети под наем или собствени линии на друго предприятие; и
 е)
 уведомяване, регистриране и лицензиране.
 Член 15.4
 Защитни мерки в областта на конкуренцията спрямо основните доставчици
 1. Всяка от страните поддържа подходящи мерки с цел да не се позволи на доставчици, които — самостоятелно или взети заедно — се явяват основни доставчици, да създават или да продължават антиконкурентни практики.
 2. Антиконкурентните практики, посочени в параграф 1, включват:
 а)
 участие в антиконкурентно кръстосано субсидиране;
 б)
 използване на получена от конкурентите информация с нарушаващи конкуренцията последици; и
 в)
 несвоевременно предоставяне на други доставчици на услуги на техническа информация за основни съоръжения и на информация, която е от значение за търговската дейност и която им е необходима, за да предоставят услуги.
 Член 15.5
 Достъп до основни съоръжения
 1. Всяка от страните гарантира, че всеки основен доставчик на нейната територия предоставя на разположение своите основни съоръжения, които могат да включват, наред с другото, мрежови елементи, оперативни обслужващи системи или обслужващи структури, на доставчици на далекосъобщителни услуги от другата страна при разумни и недискриминационни условия и ред и при разходоориентирани цени.
 2. Всяка от страните може да определи, в съответствие със своите закони, тези основни съоръжения, за които се изисква да бъдат предоставени на разположение на нейната територия.
 Член 15.6
 Взаимно свързване
 1. Всяка от страните гарантира, че всеки основен доставчик на нейната територия предоставя взаимно свързване:
 а)
 във всяка технически пригодна точка в мрежата;
 б)
 при недискриминационни ред, условия (включително технически стандарти и спецификации) и цени;
 в)
 при качество, което е не по-лошо от осигуряваното за собствените му подобни услуги, за подобни услуги на несвързани доставчици на услуги или за собствените му дъщерни дружества или други свързани дружества;
 г)
 своевременно, при ред, условия (включително технически стандарти и спецификации) и разходоориентирани цени, които са прозрачни, разумни — с оглед на икономическата изпълнимост, и са в достатъчна степен самостоятелно обособени, така че доставчикът да не трябва да заплаща за мрежови компоненти или съоръжения, които не са му необходими за услугите, които трябва да предлага; и
 д)
 при поискване, в допълнителни точки освен крайните точки на мрежата, предлагани на мнозинството потребители, като се заплащат такси, които отразяват разходите за

type: contracts

jurisdiction: EU


text:
изграждане на необходимите допълнителни съоръжения.
 2. Доставчик, който има разрешение да предоставя далекосъобщителни услуги, има правото да договаря ново споразумение за взаимно свързване с други доставчици на обществени далекосъобщителни преносни мрежи и услуги. Всяка от страните гарантира, че от основните доставчици се изисква да определят референтно предложение за взаимно свързване или да договарят споразумения за взаимно свързване с другите доставчици на далекосъобщителни мрежи и услуги.
 3. Всяка от страните гарантира, че доставчиците на обществени далекосъобщителни преносни услуги, придобили информация от друг такъв доставчик по време на процеса на договаряне на условията за взаимосвързаност, ползват тази информация единствено за целите, за които тя е предоставена, и зачитат във всеки един момент поверителността на предаваната или съхраняваната информация.
 4. Всяка от страните гарантира, че процедурите, приложими за взаимно свързване с основен доставчик, са публично достъпни.
 5. Всяка от страните гарантира, че всеки основен доставчик прави публично достояние своите споразумения за взаимно свързване или референтно предложение за взаимно свързване, ако това е целесъобразно.
 Член 15.7
 Разрешение за предоставяне на далекосъобщителни услуги
 Всяка от страните следва да гарантира, че винаги, когато е възможно, разрешението за предоставяне на далекосъобщителни услуги се издава въз основа на опростена процедура за уведомяване.
 Член 15.8
 Универсална услуга
 1. Всяка от страните има правото да определя вида на задълженията за универсална услуга, която желае да поддържа.
 2. Всяка от страните гарантира, че административното прилагане на всякакви мерки относно универсалната услуга, които тя приема или запазва в сила, се осъществява по прозрачен, обективен, недискриминационен и неутрален по отношение на конкуренцията начин. Всяка от страните гарантира също така, че всякакво задължение за универсална услуга, което тя налага, не е по-обременяващо от необходимото за вида универсална услуга, дефинирана от страната.
 3. Всички доставчици следва да се ползват от правото на предоставяне на универсална услуга. Ако даден доставчик трябва да бъде определен за доставчик на универсална услуга, страната гарантира, че подборът се прави по ефикасен, прозрачен и недискриминационен начин.
 Член 15.9
 Ограничени ресурси
 1. Всяка от страните управлява своите процедури относно разпределянето и ползването на ограничени ресурси, включително честоти, номера и право на преминаване, по обективен, навременен, прозрачен и недискриминационен начин.
 2. Независимо от разпоредбите на член 8.4 (Достъп до пазара) и член 9.6 (Достъп до пазара), дадена страна може да приема или да запазва в сила мярка, с която се разпределя и се предоставя радиочестотният спектър и с която се управляват честотите. Съответно всяка от страните си запазва правото да установява и прилага свои политики за управлението на радиочестотния спектър и на честотите, при което може да ограничава броя на доставчиците на обществени далекосъобщителни преносни услуги. Всяка от страните също така си запазва правото да разпределя честотните ленти, като взема предвид актуалните и бъдещите нужди.
 3. Всяка от страните прави публично достояние текущото положение по отношение на разпределените честотни ленти, но от нея не се изисква да посочва подробно честотите, разпределени за специфично ползване от държавните органи.
 Член 15.10
 Преносимост на номерата
 Всяка от страните гарантира, че доставчиците на обществени далекосъобщителни преносни услуги на нейната територия предоставят преносимост на номерата при разумни условия.


text:
Член 15.11
 Регулаторен орган
 1. Всяка от страните гарантира, че нейният регулаторен орган е юридически отделен и функционално независим от който и да е доставчик на далекосъобщителни преносни мрежи, услуги или оборудване, включително ако дадена страна запазва собствеността или контрола върху доставчик на далекосъобщителни преносни мрежи или услуги.
 2. Всяка от страните гарантира, че решенията и процедурите на нейния регулаторен орган са безпристрастни по отношение на всички участници на пазара и тяхното административно прилагане се осъществява по прозрачен и навременен начин.
 3. Всяка от страните гарантира, че нейният регулаторен орган разполага с достатъчно правомощия, за да регулира сектора, включително като се гарантира, че този орган има правомощието:
 а)
 да изисква от доставчиците на далекосъобщителни преносни мрежи или услуги да предоставят всякаква информация, която регулаторният орган счита за необходима, за да упражнява своите отговорности; и
 б)
 да осигурява изпълнението на своите решения във връзка със задълженията, посочени в членове 15.3 — 15.6, посредством подходящи санкции, които може да включват финансови санкции, нареждания за предприемане на коригиращи действия или спиране на действието или отнемане на лицензи.
 Член 15.12
 Разрешаване на спорове в областта на далекосъобщенията
 1. В допълнение към член 27.3 (Административни производства) и член 27.4 (Контрол и обжалване), всяка от страните гарантира, че:
 а)
 предприятията могат своевременно да се обърнат към нейния регулаторен орган за разрешаване на спорове с доставчици на обществени далекосъобщителни преносни мрежи или услуги във връзка с въпросите, които попадат в обхвата на членове 15.3 — 15.6 и които, съгласно правото на страната, са от компетентността на регулаторния орган. По целесъобразност регулаторният орган приема задължително решение за разрешаване на спора в разумен срок; и че
 б)
 доставчиците на далекосъобщителни мрежи или услуги от другата страна, които са поискали достъп до основни съоръжения или взаимно свързване с основен доставчик на територията на страната, могат, в разумен и публично определен срок, да се обърнат към регулаторен орган за разрешаване на спорове с този основен доставчик във връзка с подходящите ред, условия и цени за взаимното свързване или за достъпа.
 2. Всяка от страните гарантира, че дадено предприятие, чиито интереси са неблагоприятно засегнати от определение или решение на регулаторен орган, има право да поиска упражнавянето на контрол върху определението или решението от безпристрастен и независим съдебен, квазисъдебен или административен орган, както е предвидено в правото на съответната страна. Този съдебен, квазисъдебен или административен орган предоставя на предприятието писмено мотивите за своето определение или решение. Всяка от страните гарантира, че тези определения или решения, подлежащи на обжалване или допълнителен контрол, се изпълняват от регулаторния орган.
 3. Наличието на искане за съдебен контрол не представлява основание за неизпълнение на определението или решението на регулаторния орган, освен ако съответният съдебен орган не спре изпълнението на това определение или решение.
 Член 15.13
 Прозрачност
 1. В допълнение към член 27.1 (Публикуване) и член 27.2 (Предоставяне на информация) и в допълнение към другите разпоредби на настоящата глава, свързани с публикуването на информация, всяка от страните прави публично достояние:
 а)
 отговорностите на регулаторния орган, като прави това в лесно достъпна и ясна форма, по-специално в случаите, когато тези


text:
отговорности са възложени на повече от един орган;
 б)
 своите мерки, свързани с обществените далекосъобщителни преносни мрежи или услуги, включително:
 i)
 нормативната уредба на дейността на нейния регулаторен орган, заедно с основанието за тази нормативна уредба;
 ii)
 тарифите и другите условия и ред във връзка с обслужването;
 iii)
 спецификациите на техническите интерфейси;
 iv)
 условията за свързване на терминал или на друго оборудване с обществените далекосъобщителни преносни мрежи;
 v)
 изискванията за уведомяване, притежаване на разрешение, регистриране или лицензиране, ако има такива; и
 в)
 информация за органите, отговарящи за подготовката, изменението и приемането на мерки, свързани със стандартите.
 Член 15.14
 Въздържане от действия
 Страните признават значението на един конкурентен пазар за постигане на законните цели на обществената политика в областта на далекосъобщителните услуги. За тази цел и в степента, предвидена в нейното право, всяка от страните може да се въздържи от прилагането на даден нормативен акт за конкретна далекосъобщителна услуга, когато се установи, след извършване на анализ на пазара, че е постигната ефективна конкуренция.
 Член 15.15
 Връзка с други глави
 В случай на несъответствие между настоящата глава и друга глава, настоящата глава има превес в рамките на несъответствието.
 ШЕСТНАДЕСЕТА ГЛАВА
 Електронна търговия
 Член 16.1
 Определения
 За целите на настоящата глава:
 доставка означава компютърна програма, текст, видео, изображение, звукозапис или друг вид доставка, която е цифрово кодирана; и
 електронна търговия означава търговия, извършвана чрез далекосъобщителни средства, самостоятелно или в съчетание с други информационни и комуникационни технологии.
 Член 16.2
 Цел и приложно поле
 1. Страните признават, че електронната търговия увеличава възможностите за търговия и икономически растеж в много сектори и потвърждават приложимостта на правилата на СТО за електронната търговия. Те се споразумяват да насърчават развитието на електронната търговия помежду си, по-специално като си сътрудничат по въпроси, възникващи във връзка с електронната търговия, в съответствие с разпоредбите на настоящата глава.
 2. Настоящата глава не поражда задължение за дадена страна да позволява предаване на доставки по електронен път, освен ако това е в съответствие със задълженията на страната съгласно друга разпоредба от настоящото споразумение.
 Член 16.3
 Мита върху електронните доставки
 1. Никоя от страните не може да налага мита, такси или налози за доставки, предавани по електронен път.
 2. В интерес на правната сигурност се уточнява, че параграф 1 не възпрепятства никоя от страните да налага вътрешни данъци или други вътрешни такси за доставки, предавани по електронен път, при условие че посочените данъци или такси са наложени по съгласуван с настоящото споразумение начин.
 Член 16.4
 Доверие и сигурност в електронната търговия
 Всяка от страните трябва да приеме или да запази в сила законови и подзаконови актове или административни мерки за защита на личните данни на ползвателите, които участват в електронната търговия, като същевременно надлежно взема предвид международните стандарти за защита на данните на съответните международни организации, в които членуват и двете страни.
 Член 16.5
 Общи разпоредби
 Като се има предвид потенциалът на електронната търговия като средство за социално и икономическо развитие, страните признават значимостта на:
 а)
 яснотата, прозрачността и предвидимостта в техните национални регулаторни рамки за улесняването във възможно най-голяма степен на развитието на електронната търговия;


text:
б)
 оперативната съвместимост, иновациите и конкуренцията за улесняването на електронната търговия; и
 в)
 улесняването на използването на електронната търговия от малките и средните предприятия.
 Член 16.6
 Диалог в областта на електронната търговия
 1. Като признават глобалния характер на електронната търговия, страните се договарят да поддържат диалог по въпроси, възникващи във връзка с електронната търговия и отнасящи се, наред с другото, до:
 а)
 признаването на удостоверенията за електронен подпис, издадени на граждани, и улесняването на трансграничното предоставяне на удостоверителни услуги;
 б)
 отговорността на посредниците в предоставянето на услуги по отношение на предаването или съхраняването на информация;
 в)
 третирането на непоискани електронни търговски съобщения; и
 г)
 защитата на личните данни и защитата на потребителите и предприятията от измамни и заблуждаващи търговски практики в сферата на електронната търговия.
 2. Диалогът по параграф 1 може да бъде под формата на обмен на информация между страните относно техните съответни законови и подзаконови актове и други мерки по тези въпроси, както и на обмен на опит по прилагането на тези законови и подзаконови актове и други мерки.
 3. Като признават глобалния характер на електронната търговия, страните потвърждават значението на активното участие в многостранни форуми за насърчаване на развитието на електронната търговия.
 Член 16.7
 Връзка с други глави
 В случай на несъответствие между настоящата глава и друга глава от настоящото споразумение, другата глава има превес в рамките на несъответствието.
 ГЛАВА СЕДЕМНАДЕСЕТА
 Политика на конкуренция
 Член 17.1
 Определения
 За целите на настоящата глава:
 антиконкурентно поведение на предприятията означава антиконкурентни споразумения, съгласувани практики или договорки между конкуренти, антиконкурентни практики от страна на предприятие с господстващо положение на пазара, и сливания със значителни антиконкурентни последици; и
 услуга от общ икономически интерес означава, за Европейския съюз, услуга, която не може да бъде предоставена по удовлетворителен начин и при условия, като например цена, обективни качествени характеристики, непрекъснатост и достъп до услугата, отговарящи на публичния интерес, от предприятие, извършващо дейност при нормални пазарни условия. Оказването на услуга от общ икономически интерес трябва да бъде възложено от държавата на едно или повече предприятия чрез възлагане на обществена услуга, при което се определят задълженията на въпросните предприятия и на държавата.
 Член 17.2
 Политика на конкуренция
 1. Страните признават значението на свободната и ненарушена конкуренция за своите търговски отношения. Страните си дават сметка, че антиконкурентното поведение на предприятията може да наруши правилното функциониране на пазарите и да компрометира ползите от либерализацията на търговията.
 2. Страните предприемат подходящи мерки, за да забранят антиконкурентното поведение на предприятията, като признават, че такива мерки ще допринесат за постигането на целите на настоящото споразумение.
 3. Страните си сътрудничат по въпроси, свързани със забраната на антиконкурентното поведение на предприятията в зоната за свободна търговия в съответствие със Споразумението между Европейските общности и правителството на Канада по отношение на прилагането на законите на конкуренцията, съставено в Бон на 17 юни 1999 г.
 4. Посочените в параграф 2 мерки трябва да са в съответствие с принципите на прозрачност, недопускане на дискриминация и справедливост на процедурите. Изключенията при прилагането на законодателството в областта на конкуренцията трябва да се правят в условия на прозрачност. Всяка от


text:
страните трябва да предоставя на другата страна публичната информация относно такива изключения, предоставени съгласно законодателството в областта на конкуренцията.
 Член 17.3
 Прилагане на политиката на конкуренция по отношение на предприятията
 1. Всяка от страните гарантира, че посочените в член 17.2, параграф 2 мерки се прилагат за страните в степента, изисквана от нейното законодателство.
 2. В интерес на правната сигурност се уточнява, че:
 а)
 в Канада — Competition Act, R.S.C. 1985, c. C-34 (Закон за защита на конкуренцията) е задължителен и се прилага за юридическо лице, представител на Короната или на провинция, по отношение на търговските дейности на юридическото лице, осъществявани в конкуренция, независимо дали реална или потенциална, с други лица в степента, в която би се прилагал, ако представителят не е представител на Короната. Такива представители може да бъдат държавни предприятия, монополи и предприятия, на които са предоставени специални или изключителни права или привилегии; и
 б)
 в Европейския съюз — за държавните предприятия, монополите и предприятията, на които са предоставени специални права или привилегии, се прилагат разпоредбите на Европейския съюз относно конкуренцията. Независимо от това тези правила се прилагат за предприятията, на които е възложено да предоставят услуги от общ икономически интерес или които имат характер на фискален монопол, доколкото прилагането на тези правила не възпрепятства юридически или фактически изпълнението на специфичните задачи, които са им възложени.
 Член 17.4
 Уреждане на спорове
 Никоя от разпоредбите на настоящата глава не подлежи на каквато и да било форма на уреждане на спорове по реда на настоящото споразумение.
 ОСЕМНАДЕСЕТА ГЛАВА
 Държавни предприятия, монополи и предприятия, на които са предоставени специални права или привилегии
 Член 18.1
 Определения
 За целите на настоящата глава:
 попадащ в обхвата субект означава:
 а)
 монопол
 б)
 доставчик на стоки или услуги, ако е един от малко на брой доставчици на стоки или услуги, оправомощени или установени от някоя от страните, официално или фактически, и страната в значителна степен препятства конкуренцията между тези доставчици на своята територия;
 в)
 субект, на когото някоя от страните е предоставила, официално или фактически, специални права или привилегии да доставя стока или услуга, съществено влияейки върху възможностите на друго предприятие да доставя същите стоки или услуги в същата географска област при по същество равностойни условия и допускайки субектът да не бъде подложен, изцяло или частично, на конкурентен натиск или на пазарни ограничения (26); или
 г)
 държавно предприятие;
 да се определи означава да се установи или разреши монопол или да се разшири обхватът на монопол така, че да обхваща допълнителна стока или услуга;
 в съответствие с търговските условия означава в съответствие с обичайните стопански практики на частно предприятие в съответния търговски или промишлен сектор; и
 недискриминационно третиране означава по-доброто от националното третиране и третирането като най-облагодетелствана нация, съгласно определеното в настоящото споразумение.
 Член 18.2
 Приложно поле
 1. Страните потвърждават отново своите съществуващи права и задължения по член XVII, алинеи 1 — 3 от ГАТТ от 1994 г., по Договореността относно тълкуването на член XVII от Общото споразумение за митата и търговията от 1994 г. и по член VIII, алинеи 1 и 2 от ГАТС, като всички те


text:
се инкорпорират в настоящото споразумение и стават част от него.
 2. Настоящата глава не се прилага за възлагане, осъществявано от дадена страна, на поръчки за стоки или услуги, закупувани за целите на правителството, а не за търговска препродажба или с оглед използването им в предоставянето на стоки или услуги за търговска продажба, независимо дали тези поръчки са „попадащи в обхвата поръчки“ по смисъла на член 19.2 (Приложно поле и обхват).
 3. Членове 18.4 и 18.5 не се прилагат за секторите, посочени в член 8.2 (Приложно поле) и член 9.2 (Приложно поле).
 4. Членове 18.4 и 18.5 не се прилагат за мярка на попадащ в обхвата субект, ако за същата мярка, в случай че е била приета или запазена в сила от дадена страна, се прилага формулирана от въпросната страна резерва по отношение на задължение за национално третиране или третиране като най-облагодетелствана нация, съгласно изложеното в списъка на страната към приложение I, II или III.
 Член 18.3
 Държавни предприятия, монополи и предприятия, на които са предоставени специални права или привилегии
 1. Без да се засягат правата и задълженията на страните, произтичащи от настоящото споразумение, никоя от разпоредбите на настоящата глава не възпрепятства някоя от страните да определя или запазва държавно предприятие или монопол, или да предоставя на предприятие специални права или привилегии.
 2. Никоя от страните не изисква попадащ в обхвата субект да действа по начин, който противоречи на настоящото споразумение, нито го насърчава да действа по такъв начин.
 Член 18.4
 Недискриминационно третиране
 1. Всяка от страните гарантира, че на нейната територия попадащ в обхвата субект предоставя недискриминационно третиране на попадаща в обхвата инвестиция, на стока от другата страна или на доставчик на услуги от другата страна при покупката или продажбата на стока или услуга.
 2. Ако попадащ в обхвата субект, описан в букви б) — г) от определението за „попадащ в обхвата субект“ в член 18.1, действа в съответствие с член 18.5, параграф 1, за страната, на чиято територия се намира попадащият в обхвата субект, се счита, че спазва посочените в параграф 1 задължения по отношение на този попадащ в обхвата субект.
 Член 18.5
 Търговски съображения
 1. Всяка от страните гарантира, че при закупуването и продажбата на стоки всеки попадащ в обхвата субект на нейната територия действа в съответствие с търговските съображения, включително по отношение на цената, качеството, наличността, пускането на пазара, транспортирането и другите ред и условия на закупуване или продажба, както и при закупуването или доставянето на услуги, включително когато тези стоки или услуги се доставят като инвестиция или са резултат от инвестиция на инвеститор от другата страна.
 2. При условие че поведението на попадащия в обхвата субект е в съответствие с разпоредбите на член 18.4 и на седемнадесета глава (Политика на конкуренция), задължението по параграф 1 не се прилага:
 а)
 в случай на монопол — за постигането на целта, за която е създаден монополът или за която са предоставени специални права или привилегии, като например задължение за предоставяне на обществена услуга или регионално развитие; или,
 б)
 в случай на държавно предприятие — за изпълняването на неговото публично


text:
предназначение.
 ДЕВЕТНАДЕСЕТА ГЛАВА
 Държавни поръчки
 Член 19.1
 Определения
 За целите на настоящата глава:
 търговски стоки или услуги означава стоки или услуги от вид, който се продава или предлага за продажба основно на търговския пазар на недържавни купувачи за недържавни цели и обикновено се купува от недържавни купувачи за недържавни цели;
 строителна услуга означава услуга, която има за цел изпълнението, независимо по какъв начин, на строителство на съоръжения и сгради въз основа на раздел 51 от Временната централна класификация на продуктите на Организацията на обединените нации (CPC);
 електронен търг означава повтарящ се процес, който включва електронни средства за представянето от страна на доставчиците на нови цени или на нови стойности за количествено измерими неценови елементи на офертата, свързани с критериите за оценка, или и двете, водещи до класиране или повторно класиране на офертите;
 в писмена форма или писмено означава всеки израз с думи или цифри, който може да бъде прочетен, възпроизведен и впоследствие съобщен. Това може да включва електронно предадена и съхранена информация;
 ограничена тръжна процедура означава метод за възлагане на поръчки, при който възложителят се свързва с доставчик или доставчици по свой избор;
 мярка означава всеки закон, подзаконов акт, процедура, административни насоки или практика, или всяко действие на възложителя, свързано с попадаща в обхвата поръчка;
 списък за многократно използване означава списък с доставчици, определени от даден възложител като отговарящи на условията за участие в този списък, който възложителят възнамерява да използва повече от веднъж;
 обявление за предстояща поръчка означава обявление, публикувано от възложител, с което се канят заинтересованите доставчици да подадат заявление за участие, оферта, или и двете;
 компенсация означава всяко условие или инициатива, с които се насърчава местното развитие или се подобряват сметките на платежния баланс на дадена страна, каквото е използването на местно съдържание, лицензирането на технологии, инвестициите, насрещната търговия или подобни дейности или изисквания;
 открита тръжна процедура означава метод за възлагане на поръчки, при който всички заинтересовани доставчици могат да подадат оферта;
 лице означава „лице“ съгласно определението в член 1.1 (Определения с общо приложение);
 възложител означава всеки субект, попадащ в обхвата на приложение 19-1, 19-2 или 19-3 от списъка на дадена страна за достъпа до пазара за настоящата глава;
 квалифициран доставчик означава доставчик, когото даден възложител признава за отговарящ на условията за участие;
 селективна тръжна процедура означава метод за възлагане на поръчки, при който възложителят кани само квалифицирани доставчици да подадат оферта;
 услуги включва строителни услуги, освен ако е посочено друго;
 стандарт означава документ, одобрен от признат орган, който предоставя за широко и многократно използване правила, указания или характеристики за стоки или услуги или свързаните с тях процеси и производствени методи, спазването на които не е задължително. Той може също така да включва или да се отнася само до изисквания за терминология, символи, опаковка, маркиране или етикетиране, които са приложими за стока, услуга, процес или производствен метод;
 доставчик означава лице или група лица, която предоставя или може да предостави стоки или услуги; и
 техническа спецификация означава тръжно изискване, което:
 а)
 определя характеристиките на стока или услуга, която трябва да бъде доставена, включително качество, работни характеристики, безопасност и


text:
размери, или процесите и методите за нейното производство или предоставяне; или
 б)
 се отнася до изисквания за терминология, символи, опаковане, маркиране или етикетиране, които са приложими за стока или услуга.
 Член 19.2
 Приложно поле и обхват
 1. Настоящата глава се прилага за всяка мярка по отношение на попадаща в обхвата поръчка, независимо дали е проведена изцяло или частично чрез електронни средства.
 2. За целите на настоящата глава „попадаща в обхвата поръчка“ означава възлагане на поръчка за държавни цели:
 а)
 за стоки, услуги или всяка комбинация от тях:
 i)
 които са посочени в приложенията на всяка от страните от нейния списък за достъпа до пазара за настоящата глава; и
 ii)
 при които поръчката няма за цел търговска продажба или препродажба или използване при производството или доставката на стоки или услуги за търговска продажба или препродажба;
 б)
 осъществена посредством всички договорни средства, включително: покупка, лизинг, наем или финансов лизинг със или без опция за закупуване;
 в)
 чиято стойност, както е изчислена в съответствие с параграфи 6 — 8, достига или надхвърля съответния праг, посочен в приложенията на дадена страна от нейния списък за достъпа до пазара за настоящата глава, в момента на публикуване на обявление в съответствие с член 19.6;
 г)
 от възложител; и
 д)
 която не е изключена по някакъв друг начин от обхвата, определен в параграф 3 или в приложенията на дадена страна от нейния списък за достъпа до пазара за настоящата глава.
 3. Освен ако е предвидено друго в приложенията на дадена страна от нейния списък за достъпа до пазара за настоящата глава, настоящата глава не се прилага за:
 а)
 придобиването или наема на земя, съществуващи сгради или друга недвижима собственост или правата върху нея;
 б)
 извъндоговорни споразумения или каквато и да е форма на помощ, която някоя от страните предоставя, включително споразумения за сътрудничество, безвъзмездни средства, заеми, вливане на капитали, гаранции и фискални стимули;
 в)
 поръчката или получаването по друг начин на услуги от данъчни агенции или депозитари, услуги по ликвидация и управление на регулирани финансови институции или услуги, свързани с продажбата, обратното изкупуване и разпределянето на публичен дълг, включително заеми и държавни облигации, полици и други ценни книжа;
 г)
 договорни правоотношения на заетите в публичния сектор;
 д)
 възлагане на поръчки:
 i)
 с конкретната цел за предоставяне на международна помощ, включително помощ за развитие;
 ii)
 съгласно особената процедура или условие на международно споразумение, свързани с разполагането на войски или свързани със съвместното прилагане на проекти от страна на подписалите ги държави; или
 iii)
 съгласно особената процедура или условие на международна организация, или финансирани с международни безвъзмездни средства, заеми или друг вид помощ, ако прилаганата процедура или условие ще са несъвместими с разпоредбите на настоящата глава.
 4. Поръчка, предмет на разпоредбите на настоящата глава, е всяка една поръчка, попадаща в обхвата на списъците на Канада и на Европейския съюз за достъпа до пазара, в които ангажиментите на всяка от страните са изложени, както следва:
 а)
 в приложение 19-1 — субекти на централното държавно управление, чиито поръчки попадат в обхвата на настоящата глава;
 б)
 в приложение 19-2 — субекти на


text:
държавното управление на равнище под централното, чиито поръчки попадат в обхвата на настоящата глава;
 в)
 в приложение 19-3 — всички други субекти, чиито поръчки попадат в обхвата на настоящата глава;
 г)
 в приложение 19-4 — стоките, които попадат в обхвата на настоящата глава;
 д)
 в приложение 19-5 — услугите, различни от строителните услуги, които попадат в обхвата на настоящата глава;
 е)
 в приложение 19-6 — строителните услуги, които попадат в обхвата на настоящата глава;
 ж)
 в приложение 19-7 — общи бележки; и
 з)
 в приложение 19-8 — средствата за публикуване, използвани във връзка с настоящата глава.
 5. Ако в контекста на попадаща в обхвата поръчка даден възложител изисква от лице, което не попада в обхвата на приложенията на дадена страна от нейния списък за достъпа до пазара за настоящата глава, да възлага поръчки в съответствие с конкретни изисквания, към такива изисквания mutatis mutandis се прилага член 19.4.
 6. При оценката на стойността на поръчка за целите на проверката дали представлява попадаща в обхвата поръчка, възложителят:
 а)
 не разделя поръчката на отделни поръчки, нито избира или използва конкретен метод за оценка на стойността на поръчката с намерението напълно или частично да я изключи от прилагането на настоящата глава; и
 б)
 включва прогнозната максимална обща стойност на поръчката за целия срок на изпълнение, независимо дали е възложена на един или повече доставчици, като се отчитат всички видове възнаграждение, включително:
 i)
 премии, хонорари, комисиони и лихви; и
 ii)
 когато в поръчката се предвижда възможността за опции, общата стойност на тези опции.
 7. Ако отделно изискване за поръчка има за резултат възлагането на повече от една поръчка или възлагането на поръчки на отделни части (наричани по-долу „повтарящи се поръчки“), изчисляването на прогнозната максимална обща стойност се основава на:
 а)
 стойността на повтарящите се поръчки за един и същи вид стока или услуга, възложени през предходните 12 месеца или предходната финансова година на възложителя, коригирана, когато е възможно, с оглед отчитане на очакваните промени в количеството или стойността на стоката или услугата, за която се възлага поръчката, през следващите 12 месеца; или
 б)
 прогнозната стойност на повтарящите се поръчки за един и същи вид стока или услуга, които ще бъдат възложени през 12-те месеца след първоначалното възлагане на поръчката или през финансовата година на възложителя.
 8. При поръчка с отдаване на лизинг, наем или финансов лизинг на стока или услуга, или поръчка, за която общата цена не е посочена, основата за остойностяване е:
 а)
 при договор с фиксиран срок:
 i)
 когато срокът на договора е 12 месеца или по-кратък — общата прогнозна максимална стойност за неговата продължителност; или
 ii)
 когато срокът на договора надвишава 12 месеца — общата прогнозна максимална стойност, включително всяка прогнозна остатъчна стойност;
 б)
 ако договорът е с неопределен срок — прогнозната месечна вноска, умножена по 48; и
 в)
 ако не е сигурно дали договорът ще бъде с фиксиран срок, се прилага буква б).
 Член 19.3
 Изключения във връзка със сигурността и общи изключения
 1. Никоя от разпоредбите на настоящата глава не се тълкува като пречка за някоя от страните да предприеме


text:
някакво действие или да не разкрива някаква информация, които счита за необходими за защита на свои основни интереси в областта на сигурността, свързани с поръчки:
 а)
 за оръжие, боеприпаси (27) и военни материали;
 б)
 или с поръчки, които са абсолютно необходими за целите на националната сигурност; или
 в)
 за целите на националната отбрана.
 2. При спазване на изискването, според което такива мерки не се прилагат по начин, който би представлявал средство за произволна или неоправдана дискриминация между страните, когато преобладават същите условия, или прикрито ограничение на международната търговия, никоя разпоредба на настоящата глава не се тълкува като като пречка за някоя от страните да налага или прилага мерки:
 а)
 необходими за опазването на обществения морал, ред или безопасност;
 б)
 необходими за опазване на живота или здравето на хората, животните или растенията;
 в)
 необходими във връзка със закрилата на интелектуална собственост; или
 г)
 свързани със стоки или услуги от лица с увреждания, благотворителни институции или труд, полаган в места за лишаване от свобода.
 Член 19.4
 Общи принципи
 1. По отношение на всяка мярка, свързана с попадаща в обхвата поръчка, всяка от страните, включително нейните възложители, предоставя незабавно и безусловно на стоките и услугите от другата страна и на доставчиците от другата страна, предлагащи такива стоки или услуги, не по-малко благоприятно третиране в сравнение с това, което страната, включително нейните възложители, предоставя на своите собствени стоки, услуги и доставчици. В интерес на правната сигурност се уточнява, че такова третиране включва:
 а)
 в рамките на Канада — третиране, не по-малко благоприятно в сравнение с това, което провинция или територия, включително нейните възложители, предоставя на стоки и услуги от — и доставчици, които се намират във — тази провинция или територия; и
 б)
 в рамките на Европейския съюз — третиране, не по-малко благоприятно в сравнение с това, което държава членка или регион на държава членка на равнище под централното, включително нейните или неговите възложители, предоставя на стоки и услуги от — и на доставчици, които се намират във — тази държава членка или неин регион на равнище под централното, според случая.
 2. По отношение на никоя мярка, свързана с попадаща в обхвата поръчка, дадена страна, включително нейните възложители:
 а)
 не може да третира местно установен доставчик по-малко благоприятно от друг местно установен доставчик въз основа степента на чуждестранно участие или собственост; или
 б)
 не може да дискриминира местно установен доставчик въз основа на факта, че стоките или услугите, предлагани от този доставчик за определена поръчка, са стоки или услуги от другата страна.
 3. При провеждане на процедурата за възлагане на попадаща в обхвата поръчка с електронни средства възложителят:
 а)
 гарантира, че възлагането на поръчката се провежда чрез използването на системи на информационните технологии и софтуер, включително такива, свързани с удостоверяване на автентичността и криптиране на информация, които са широко разпространени и оперативно съвместими с други широко разпространени системи на информационните технологии и софтуер; и
 б)
 поддържа механизми, които гарантират интегритета на заявленията за участие и офертите, включително установяването на времето на получаване и предотвратяването на нерегламентирания достъп.
 4. Възложителят провежда възлагането на попадаща в


text:
обхвата поръчка по прозрачен и безпристрастен начин, който:
 а)
 е в съответствие с настоящата глава, при използване на такива методи, като открита процедура, селективна процедура и ограничена процедура;
 б)
 не допуска конфликт на интереси; и
 в)
 предотвратява корупционни практики.
 5. За целите на попадащите в обхвата поръчки нито една от страните не прилага за стоки или услуги, внесени или доставени от другата страна, правила за произход, които са различни от правилата за произход, които страната прилага по същото време при обичайни търговски условия за внос или доставки на същите стоки или услуги от същата страна.
 6. По отношение на попадащите в обхвата поръчки никоя от страните, включително нейните възложители, няма да търси, да взема предвид, да налага или да изисква принудително изпълнение на никакви компенсации.
 7. Параграфи 1 и 2 не се прилагат за: всякакъв вид мита и такси, наложени върху вноса или във връзка с него; метода на облагане с такива мита и такси; други правила или формалности във връзка с вноса и мерки, засягащи търговията с услуги, различни от мерките, уреждащи попадащите в обхвата поръчки.
 Член 19.5
 Информация относно системата за възлагане на поръчки
 1. Всяка от страните:
 а)
 своевременно публикува всеки закон, подзаконов акт, съдебно решение, административен акт с общо приложение, стандартни договорни клаузи, които са задължителни съгласно закон или подзаконов акт и са инкорпорирани чрез цитиране в обявленията или тръжната документация, и процедурата относно попадащите в обхвата поръчки, както и всички техни изменения, в официално определено електронно или печатно средство, което има широко разпространение и е лесно достъпно за обществеността; и
 б)
 предоставя разяснения по тях на другата страна при поискване.
 2. Всяка от страните посочва в приложение 19-8 от своя списък за достъпа до пазара:
 а)
 електронните или печатни издания, в които страната публикува информацията, описана в параграф 1;
 б)
 електронните или печатни издания, в които страната публикува обявленията, изисквани съгласно член 19.6, член 19.8, параграф 7 и член 19.15, параграф 2; и
 в)
 адреса(ите) на уебсайта(овете), където страната публикува:
 i)
 статистическите си данни относно възлагането на поръчки съгласно член 19.15, параграф 5; или
 ii)
 своите обявления във връзка с възложените поръчки съгласно член 19.15, параграф 6.
 3. Всяка от страните своевременно уведомява Комитета по държавните поръчки за всяко изменение на свързаната с нея информация, посочена в приложение 19-8.
 Член 19.6
 Обявления
 1. За всяка попадаща в обхвата поръчка възложителят публикува обявление за предстояща поръчка, освен в случаите, описани в член 19.12.
 До всички обявления за предстояща поръчка трябва да е осигурен директен достъп чрез електронни средства безплатно чрез единна точка за достъп при спазване на разпоредбите на параграф 2. Тези обявления може също така да бъдат публикувани в подходящо печатно издание, което се разпространява широко, като въпросните обявления трябва да останат достъпни за обществеността най-малко до изтичането на срока, посочен в обявлението.
 Подходящото печатно или електронно издание се посочва от всяка от страните в приложение 19-8.
 2. Всяка от страните може да приложи преходен период от до 5 години от датата на влизане в сила на настоящото споразумение по отношение на субекти, попадащи в


text:
обхвата на приложения 19-2 и 19-3, които не са готови да участват в системата за единна точка за достъп, посочена в параграф 1. По време на преходния период тези субекти предоставят своите обявления за предстояща поръчка, в случай че са достъпни чрез електронни средства, чрез хипервръзки на електронен сайт, действащ като портал с безплатен достъп, посочен в приложение 19-8.
 3. Освен ако е предвидено друго в настоящата глава, всяко обявление за предстояща поръчка включва:
 а)
 наименованието и адреса на възложителя и друга информация, необходима за установяването на връзка с него и за получаването на съответните документи във връзка с поръчката, и цената на тези документи и начина на заплащане, ако има такива;
 б)
 описание на поръчката, включително естеството и количеството на стоките или услугите, предмет на поръчката, или когато количеството е неизвестно, приблизителното количество;
 в)
 за повтарящи се поръчки, ако е възможно, прогноза за момента на публикуване на последващите обявления за предстояща поръчка;
 г)
 описание на евентуалните опции;
 д)
 срока за доставка на стоките или на услугите или продължителността на договора;
 е)
 метода за възлагане на поръчката, който ще бъде използван, и дали той ще включва договаряне или електронен търг;
 ж)
 когато е приложимо, адреса и крайния срок за подаване на заявленията за участие в процедурата по възлагане на поръчката;
 з)
 адреса и крайния срок за подаване на оферти;
 и)
 езика или езиците, на които офертите или заявленията за участие могат да бъдат подадени, ако са различни от езика, който е официален език на страната на възложителя;
 й)
 списък и кратко описание на условията за участие на доставчиците, включително всякакви изисквания за представяне от страна на доставчиците на конкретни документи или удостоверения във връзка с тези условия, освен ако такива изисквания са включени в тръжната документация, която е предоставена на разположение на всички заинтересувани доставчици едновременно с обявлението за предстояща поръчка;
 к)
 когато в съответствие с член 19.8 възложителят възнамерява да избере ограничен брой квалифицирани доставчици, които да бъдат поканени да подадат оферта — критериите, които ще бъдат използвани за техния подбор, и когато е приложимо, всяко ограничение относно броя на доставчиците, на които ще бъде разрешено да подадат оферта; и
 л)
 посочване, че поръчката попада в обхвата на настоящата глава.
 4. При всеки случай на предстояща поръчка, едновременно с публикуването на обявлението за предстояща поръчка, възложителят публикува резюме на обявлението, което да е лесно достъпно, на английски или на френски език. Резюмето на обявлението съдържа най-малко следната информация:
 а)
 предмета на поръчката;
 б)
 крайната дата за подаване на офертите или, ако е приложимо, крайната дата за подаването на заявления за участие в процедурата за възлагане на поръчка или за включването в списък за многократно използване; и
 в)
 адреса, на който могат да бъдат поискани документите, свързани с възлагането на поръчката.
 5. Възложителите се насърчават да публикуват в посоченото в приложение 19-8 подходящо електронно и ако е налично, печатно издание възможно най-рано през всяка финансова година обявление относно бъдещите им планове за възлагане на поръчки (наричано по-долу „обявление за планирана поръчка“). Обявлението за планирана поръчка трябва да се публикува и


text:
на използвания като единна точка за достъп сайт, посочен в приложение 19-8, при спазване на разпоредбите на параграф 2. Обявлението за планирана поръчка следва да включва предмета на поръчката и очакваната дата на публикуване на обявлението за предстояща поръчка.
 6. Възложител, попадащ в обхвата на приложение 19-2 или 19-3, може да използва обявление за планирана поръчка като обявление за предстояща поръчка, при условие че то включва цялата информация, посочена в параграф 3, с която той разполага, както и изявление, че заинтересованите доставчици следва да заявят пред възложителя интереса си към поръчката.
 Член 19.7
 Условия за участие
 1. Възложителят ограничава условията за участие в процедура за възлагане на поръчка само до условията, които са съществени за гарантирането на това, че доставчикът разполага с правния и финансовия капацитет, както и с търговските и техническите възможности да се заеме със съответната поръчка.
 2. При определяне на условията за участие възложителят:
 а)
 не налага като условие за участие на доставчика вече да са му били възлагани една или повече поръчки от възложител от една от страните;
 б)
 може да изисква наличието на съответен предишен опит, ако това е съществено, за да се изпълнят изискванията на поръчката; и
 в)
 не изисква предишен опит на територията на тази страна като условие във връзка с поръчката.
 3. При оценката на това дали даден доставчик отговаря на условията за участие, възложителят:
 а)
 оценява финансовия капацитет и търговските и техническите възможности на доставчика въз основа на стопанската дейност на доставчика както на територията на страната на възложителя, така и извън нея; и
 б)
 основава преценката си на условията, които предварително е посочил в обявленията или в тръжната документация.
 4. Ако съществуват надлежни доказателства, дадена страна, включително нейните възложители, може да изключи доставчик на такива основания, като:
 а)
 несъстоятелност;
 б)
 декларации с невярно съдържание;
 в)
 значителни или трайни пропуски при изпълнението на някое съществено изискване или задължение по предишен договор или договори;
 г)
 окончателни присъди за тежки престъпления или за други тежки нарушения;
 д)
 нарушаване на професионалната етика или действия или бездействия, които засягат неблагоприятно търговската репутация на доставчика; или
 е)
 неплащане на данъци.
 Член 19.8
 Квалифициране на доставчиците
 1. Дадена страна, включително нейните възложители, може да поддържа система за регистрация на доставчици, в която заинтересованите доставчици трябва да се регистрират и да предоставят определена информация.
 2. Всяка от страните гарантира, че:
 а)
 нейните възложители полагат усилия да сведат до минимум различията в квалификационните си процедури; и
 б)
 когато нейните възложители поддържат системи за регистрация, въпросните възложители полагат усилия да сведат до минимум различията в системите си за регистрация.
 3. Никоя от страните, включително и нейните възложители, не приема, нито прилага каквато и да е система за регистрация или квалификационна процедура, имаща за цел или последица създаването на ненужни пречки пред участието на доставчиците на другата страна в нейните процедури за възлагане на поръчки.
 4. Когато възложителят възнамерява да използва селективна тръжна процедура, той:
 а)
 включва в обявлението за предстояща поръчка най-малко информацията, посочена в член 19.6, параграф 3, букви а), б), е), ж), й), к) и л), и приканва


text:
доставчиците да подадат заявление за участие; и
 б)
 предоставя преди началото на срока за подаване на оферти най-малко информацията, посочена в член 19.6, параграф 3, букви в), г), д), з) и и), на квалифицираните доставчици, които уведомява, както е посочено в член 19.10, параграф 3, буква б).
 5. Възложителят разрешава на всички квалифицирани доставчици да вземат участие в конкретна процедура за възлагане на поръчка, освен ако възложителят е посочил в обявлението за предстояща поръчка някакво ограничение за броя на доставчиците, които ще бъдат допуснати да подадат оферта, както и критериите за подбора на ограничения брой доставчици.
 6. Когато тръжната документация не е публично достъпна от датата на публикуване на обявлението, посочено в параграф 4, възложителят осигурява едновременното предоставяне на тези документи на всички квалифицирани доставчици, подбрани в съответствие с параграф 5.
 7. Възложителят може да поддържа списък за многократно използване с доставчици, при условие че обявлението, с което кани заинтересованите доставчици да кандидатстват за включване в списъка:
 а)
 се публикува ежегодно; и
 б)
 когато обявлението се публикува по електронен път, то е постоянно достъпно
 в подходящо издание, посочено в приложение 19-8.
 8. Обявлението, предвидено в параграф 7, трябва да включва:
 а)
 описание на стоките или услугите или на категориите стоки или услуги, за които може да се използва списъкът;
 б)
 условията за участие, на които доставчиците следва да отговарят за включването им в списъка, и методите, които възложителят ще използва, за да се увери, че доставчикът отговаря на условията;
 в)
 наименованието и адреса на възложителя и друга информация, необходима за установяването на контакт с него и получаването на съответните документи във връзка със списъка;
 г)
 срока на валидност на списъка и начините за неговото подновяване или прекратяване или, в случаите, когато не е указан срок на валидност — указание за метода на известяване за прекратяването на използването на списъка; и
 д)
 посочване, че списъкът може да се използва за възлагане на поръчка, попадаща в обхвата на настоящата глава.
 9. Независимо от параграф 7, когато даден списък за многократно използване ще бъде валиден три години или по-малко, възложителят може да публикува посоченото в параграф 7 обявление само веднъж, в началото на срока на валидност на списъка, при условие че обявлението:
 а)
 посочва срока на валидност и обстоятелството, че няма да бъдат публикувани допълнителни обявления; и
 б)
 е публикувано по електронен път и е постоянно достъпно през срока на неговата валидност.
 10. Възложителят позволява кандидатстването по всяко време на доставчици за включване в списък за многократно използване и включва в списъка всички квалифицирани доставчици в разумно кратък срок.
 11. Ако доставчик, който не е включен в списък за многократно използване, подаде заявление за участие в процедура за възлагане на поръчка въз основа на списък за многократно използване, заедно с всички изисквани документи, в срока, предвиден в член 19.10, параграф 2, възложителят трябва да разгледа това заявление. Възложителят не изключва доставчика от разглеждане по отношение на възлагане на поръчка на основанието, че не разполага с достатъчно време, за да разгледа заявлението му, освен в извънредни случаи, когато поради сложността на поръчката той няма


text:
възможност да завърши разглеждането на заявлението в срока, определен за подаване на оферти.
 12. Възложител, попадащ в обхвата на приложение 19-2 или 19-3, може да използва обявление, с което приканва доставчици да кандидатстват за включване в списък за многократно използване, като обявление за предстояща поръчка, при условие че:
 а)
 обявлението е публикувано в съответствие с параграф 7 и включва информацията, изисквана съгласно параграф 8, цялата налична информация, изисквана съгласно член 19.6, параграф 3, както и изявление, че то представлява обявление за предстояща поръчка или че само доставчиците, включени в списъка за многократно използване, ще получават допълнителни обявления за поръчки, попадащи в обхвата на списъка за многократно използване; и
 б)
 възложителят своевременно предоставя на доставчиците, изразили пред него интерес във връзка с дадена поръчка, достатъчно информация, която да им позволи да преценят своя интерес към поръчката, включително цялата останала информация, изисквана съгласно член 19.6, параграф 3, доколкото тя е налична.
 13. Възложител, попадащ в обхвата на приложение 19-2 или 19-3, може да допусне доставчик, който е кандидатствал за включване в списък за многократно използване в съответствие с параграф 10, да подаде оферта за дадена поръчка, ако възложителят разполага с достатъчно време, за да прецени дали доставчикът отговаря на условията за участие.
 14. Възложителят своевременно информира всеки доставчик, който е подал заявление за участие или е кандидатствал за включване в списъка за многократно използване, за решението си по заявлението или кандидатурата.
 15. Ако възложителят отхвърля заявление на доставчик за участие в процедура за възлагане на поръчка или за включването му в списък за многократно използване, престава да признава доставчик като квалифициран или изключва доставчик от списък за многократно използване, той своевременно информира доставчика за това и по негово искане своевременно му предоставя писмено обяснение на мотивите за своето решение.
 Член 19.9
 Технически спецификации и тръжна документация
 1. Възложителят не изготвя, не приема, нито прилага каквато и да е техническа спецификация, нито установява каквато и да е процедура за оценяване на съответствието, които имат за цел или последица създаването на ненужни пречки за международната търговия.
 2. Ако е целесъобразно, при установяването на технически спецификации за стоките или услугите, за които се възлага поръчка, възложителят:
 а)
 определя техническата спецификация посредством изисквания за работните характеристики и функционални изисквания, а не посредством концептуални или описателни характеристики; и
 б)
 основава техническата спецификация на международни стандарти, ако съществуват такива; в противен случай — на национални технически предписания, признати национални стандарти или строителни норми.
 3. Ако в техническите спецификации са използвани концептуални или описателни характеристики, възложителят следва да посочи, ако е целесъобразно, че ще разглежда оферти за еквивалентни стоки или услуги, които явно отговарят на изискванията на поръчката, като включва думи като „или еквивалентни“ в тръжната документация.
 4. Възложителят не установява технически спецификации, съдържащи изискване или препратка към конкретна търговска марка или търговско наименование, патент, авторско право, дизайн, тип, конкретен произход, производител или доставчик, освен ако няма друг достатъчно точен или разбираем начин да бъдат описани изискванията на поръчка и при условие че в такива случаи възложителят включва в тръжната документация думи като „или еквивалентни“.
 5. Възложителят не иска,


text:
нито приема по начин, който ще има за резултат възпрепятстване на конкуренцията, съвет, който може да бъде използван при подготовката или приемането на каквато и да е техническа спецификация за конкретна процедура за възлагане на поръчка, от лице, което може да има търговски интереси, свързани с възлагането на поръчката.
 6. В интерес на правната сигурност се уточнява, че дадена страна, включително нейните възложители, може да изготвя, приема или прилага технически спецификации за насърчаване на опазването на природните ресурси или на околната среда, при условие че прави това в съответствие с настоящия член.
 7. Възложителят предоставя на разположение на доставчиците тръжна документация, която включва цялата необходима информация, позволяваща на участниците да изготвят и подадат допустими оферти. Освен ако тази информация вече е предоставена в обявлението за предстояща поръчка, такава документация включва пълно описание на:
 а)
 поръчката, включително естеството и количеството на стоките и услугите, предмет на поръчката, или ако количеството не е известно — приблизително количество, както и изискванията, които да бъдат изпълнени, включително технически спецификации, сертифициране за оценяване на съответствието, планове, чертежи или документи с инструкции;
 б)
 всякакви условия за участие на доставчиците, включително списък с информация и документи, които е необходимо доставчиците да предоставят във връзка с с условията за участие;
 в)
 всички критерии за оценка, които възложителят ще прилага при възлагане на поръчката и, освен когато цената е единственият критерий, относителната тежест на тези критерии;
 г)
 ако възложителят ще провежда процедурата за възлагане на поръчка по електронен път — всякакви изисквания за удостоверяване на автентичността и криптиране или други изисквания, свързани с подаването на информация чрез електронни средства;
 д)
 ако възложителят ще провежда електронен търг — правилата, включително идентификация на елементите на офертата, свързани с критериите за оценка, според които ще бъде проведен търгът;
 е)
 ако ще се провежда публично отваряне на офертите — датата, часът и мястото на отварянето и ако е целесъобразно, лицата, на които е разрешено да присъстват;
 ж)
 всякакви други условия, включително начини на заплащане и ограничения за начините, чрез които могат да бъдат подавани офертите, например на хартиен носител или по електронен път; и
 з)
 евентуалните дати за доставка на стоките или за предоставяне на услугите.
 8. При определянето на датата за доставка на стоките или за предоставяне на услугите, предмет на поръчката, възложителят отчита фактори като сложност на поръчката, степен на очакваното използване на подизпълнители, както и реалистичното време, необходимо за производството, изваждането от склада и транспортирането на стоките от мястото на доставка или за предоставянето на услугите.
 9. Критериите за оценка, посочени в обявлението за предстояща поръчка или в тръжната документация, могат да включват, наред с другото, цената и други разходни фактори, качеството, техническите качества, екологичните характеристики и условията за доставка.
 10. Възложителят своевременно:
 а)
 предоставя на разположение тръжната документация, за да гарантира, че заинтересованите доставчици разполагат с достатъчно време, за да подадат допустими оферти;
 б)
 предоставя, при поискване, тръжната документация на всеки заинтересован доставчик; и
 в)
 отговаря на всяко разумно искане за съответна информация, отправено от заинтересован или участващ доставчик, при условие че въпросната информация не дава на този доставчик


text:
предимство пред други доставчици.
 11. Когато преди възлагането на договора възложителят промени критериите или изискванията, определени в обявлението за предстояща поръчка или в тръжната документация, предоставена на участващите доставчици, или измени или публикува отново обявление или тръжна документация, той изпраща писмено всички такива промени или изменените или повторно публикувани обявление или тръжна документация:
 а)
 на всички доставчици, които участват в момента на промяната, изменението или повторното публикуване, когато тези доставчици са известни на възложителя, а във всички останали случаи — по начина, по който е била разпространена първоначалната информация; и
 б)
 в разумен срок, който да позволи на такива доставчици да променят офертите си и повторно да внесат променените оферти, ако е уместно.
 Член 19.10
 Срокове
 1. Възложителят, в съответствие със собствените си разумни нужди, предоставя достатъчно време на доставчиците да изготвят и внесат заявления за участие и допустими оферти, като взема предвид такива фактори като:
 а)
 характера и сложността на поръчката;
 б)
 степента на очакваното използване на подизпълнители; и
 в)
 времето, необходимо за предаване на оферти по начин, различен от електронни средства, от чужбина, както и от собствената територия в случаите, когато не са използвани електронни средства.
 Тези срокове, включително и евентуалното им удължаване, са еднакви за всички заинтересовани или участващи доставчици.
 2. Възложител, който използва селективна тръжна процедура, определя крайната дата за подаване на заявленията за участие така, че срокът по принцип да не е по-кратък от 25 дни, считано от датата на публикуване на обявлението за предстояща поръчка. Ако поради неотложни обстоятелства, надлежно обосновани от възложителя, прилагането на този срок е невъзможно, срокът може да бъде намален на не по-малко от 10 дни.
 3. С изключение на предвиденото в параграфи 4, 5, 7 и 8, възложителят определя крайната дата за подаване на оферти така, че срокът да е не по-кратък от 40 дни, считано от датата, на която:
 а)
 при открита тръжна процедура — е публикувано обявлението за предстояща поръчка; или
 б)
 при селективна тръжна процедура — възложителят уведоми доставчиците, че ще бъдат поканени да подадат оферти, независимо дали използва списък за многократно използване.
 4. Възложителят може да намали срока за подаване на оферти, определен в съответствие с параграф 3, на не по-малко от 10 дни, ако:
 а)
 възложителят е публикувал обявление за планирана поръчка, както е описано в член 19.6, параграф 5, най-малко 40 дни и не повече от 12 месеца преди публикуването на обявлението за предстояща поръчка, като обявлението за планирана поръчка съдържа:
 i)
 описание на поръчката;
 ii)
 приблизителните крайни дати за подаване на оферти или заявления за участие;
 iii)
 изявление, че заинтересованите доставчици следва да заявят интереса си към участие в процедурата за възлагане на поръчка пред възложителя;
 iv)
 адреса, на който могат да бъдат получени документите, свързани с поръчката; и
 v)
 цялата информация, изисквана за обявлението за предстояща поръчка съгласно член 19.6, параграф 3, доколкото е налична;
 б)
 при повтарящи се поръчки възложителят посочва в първоначалното обявление за предстояща поръчка, че в следващите обявления ще бъдат посочени сроковете за тръжните процедури съгласно настоящия параграф; или
 в)
 при неотложни обстоятелства, надлежно обосновани от възложителя,


text:
прилагането на срока за тръжна процедура, определен в съответствие с параграф 3, е невъзможно.
 5. Възложителят може да намали срока за подаване на оферти, посочен в параграф 3, с пет дни при всяко едно от следните обстоятелства:
 а)
 обявлението за предстояща поръчка е публикувано с електронни средства;
 б)
 цялата тръжна документация е била достъпна чрез електронни средства от датата на публикуване на обявлението за предстояща поръчка; и
 в)
 възложителят приема оферти чрез електронни средства.
 6. Прилагането на параграф 5 във връзка с параграф 4 в никакъв случай не води до намаляване на сроковете за подаване на оферти, определени в съответствие с параграф 3, на по-малко от 10 дни, считано от датата на публикуване на обявлението за предстояща поръчка.
 7. Независимо от другите разпоредби в настоящия член, когато възложителят закупува търговски стоки или услуги, или комбинация от такива, той може да намали срока за подаване на оферти, определен в съответствие с параграф 3, на не по-малко от 13 дни, при условие че публикува чрез електронни средства едновременно както обявлението за предстояща поръчка, така и цялата тръжна документация. Освен това, ако възложителят приема оферти за търговски стоки или услуги чрез електронни средства, той може да намали срока, определен в съответствие с параграф 3, на не по-малко от 10 дни.
 8. Ако възложител, попадащ в обхвата на приложение 19-2 или 19-3, е подбрал всички квалифицирани доставчици или ограничен брой от тях, срокът за подаване на оферти може да бъде определен по взаимно съгласие между възложителя и подбраните доставчици. При липса на съгласие срокът е не по-кратък от 10 дни.
 Член 19.11
 Договаряне
 1. Дадена страна може да предвиди нейните възложители да проведат договаряне с доставчиците:
 а)
 ако възложителят е посочил намерението си за провеждане на договаряне в обявлението за предстояща поръчка, изисквано съгласно член 19.6, параграф 3; или
 б)
 ако от оценката стане ясно, че нито една оферта не е очевидно най-изгодната с оглед на конкретните критерии за оценка, изложени в обявлението за предстояща поръчка или в тръжната документация.
 2. Възложителят:
 а)
 гарантира, че всяко изключване на доставчици, участващи в договаряне, се извършва в съответствие с критериите за оценка, определени в обявлението за предстояща поръчка или в тръжната документация; и
 б)
 ако договарянето е приключило, предоставя общ краен срок за оставащите доставчици да внесат нови или преработени оферти.
 Член 19.12
 Ограничена тръжна процедура
 1. При условие че не използва настоящата разпоредба с цел избягване на конкуренцията между доставчиците или по начин, който дискриминира доставчиците на другата страна или защитава местните доставчици, възложителят може да използва ограничена тръжна процедура и може да избере да не прилага членове 19.6 — 19.8, член 19.9, параграфи 7 — 11 и членове 19.10, 19.11, 19.13 и 19.14 при някое от следните обстоятелства:
 а)
 ако:
 i)
 не са внесени оферти или нито един доставчик не е подал заявление за участие;
 ii)
 нито една от подадените оферти не отговаря на съществените изисквания на тръжната документация;
 iii)
 нито един доставчик не отговаря на условията за участие; или
 iv)
 подадените оферти са съгласувани една с друга,
 при условие че изискванията на тръжната


text:
документация не са изменени съществено;
 б)
 ако стоките или услугите могат да бъдат доставени само от даден доставчик и не съществуват разумна алтернатива или заместващи стоки или услуги поради някоя от следните причини:
 i)
 изискването е за произведение на изкуството;
 ii)
 закрилата на патенти, авторски права или други изключителни права; или
 iii)
 поради отсъствието на конкуренция поради технически причини;
 в)
 за допълнителни доставки от първоначалния доставчик на стоки или услуги, които не са били включени в първоначалната поръчка, когато промяна на доставчика за такива допълнителни стоки или услуги:
 i)
 не може да се извърши поради икономически или технически причини, като изисквания за взаимозаменяемост или оперативна съвместимост със съществуващо оборудване, софтуер, услуги или инсталации, възложени при първоначалното възлагане на поръчка; и
 ii)
 би предизвикала значително неудобство или съществено дублиране на разходите на възложителя;
 г)
 доколкото е абсолютно необходимо, ако, по крайно неотложни причини, дължащи се на събития, които възложителят не би могъл да предвиди, стоките или услугите не биха могли да бъдат получени навреме посредством открита или селективна тръжна процедура;
 д)
 за стоки, закупени на стоков пазар;
 е)
 ако възложителят възлага прототип или разработена за първи път стока или услуга по негово искане в хода и за целите на конкретна поръчка за провеждане на изследване, експеримент, проучване или за оригинална разработка. Оригиналната разработка на такава стока или услуга може да включва ограничено по обем производство или доставка с цел да се отразят резултатите от полевите изпитвания и да се демонстрира, че съответната стока или услуга са годни за масово производство или доставки, тъй като покриват необходимите изисквания по отношение на качеството, но не включва масово производство или доставки, които позволяват да се осигури достатъчна пазарна реализация или да се покрият разходите за научноизследователска и развойна дейност;
 ж)
 за покупки, направени при особено изгодни условия, възникващи само за кратък период от време в случай на необичайно разпореждане с имущество, например при ликвидация, управление от синдик или при несъстоятелност, а не за обичайни покупки от редовни доставчици; или
 з)
 ако даден договор е сключен с лице, спечелило конкурс за проект, при условие че:
 i)
 конкурсът е бил организиран по начин, който е в съответствие с принципите на настоящата глава, по-специално във връзка с публикуването на обявление за предстояща поръчка; и
 ii)
 участниците са оценявани от независимо жури с оглед сключването на договор за проект със спечелилото конкурса лице.
 2. Възложителят изготвя писмен протокол за всеки договор, сключен съгласно параграф 1. Протоколът включва наименованието на възложителя, стойността и вида на стоките или услугите, предмет на поръчката, и указване на обстоятелствата и условията, описани в параграф 1, обосноваващи използването на ограничена тръжна процедура.
 Член 19.13
 Електронни търгове
 Ако възложителят възнамерява да проведе процедурата по възлагане на попадаща в обхвата поръчка, като използва електронен търг, той предоставя на всеки участник преди началото на електронния търг следната информация:
 а)
 метода на автоматично оценяване, включително математическата формула, която се основава на критериите за оценка, определени в тръжната документация, и която ще бъде използвана за автоматичното класиране или прекласиране по време на търга;
 б)
 резултатите от всяка първоначална оценка


text:
на елементите на неговата оферта, ако поръчката се възлага въз основа на критерия за най-изгодната оферта; и
 в)
 всяка друга относима информация, свързана с провеждането на търга.
 Член 19.14
 Разглеждане на оферти и възлагане на поръчки
 1. Възложителят получава, отваря и разглежда всички оферти съгласно процедури, които гарантират справедливостта и безпристрастността на процеса на възлагане на поръчка, както и поверителността на офертите.
 2. Възложителят не санкционира който и да е доставчик, чиято оферта е получена след срока, посочен за получаване на оферти, ако забавянето се дължи единствено на лоша организация от страна на възложителя.
 3. Ако между отварянето на офертите и възлагането на поръчката възложителят предоставя на доставчик възможността да поправи допуснати неволни формални грешки, той предоставя същата възможност на всички участващи доставчици.
 4. За да бъде разгледана с цел възлагане, дадена оферта трябва да е в писмена форма и в момента на отварянето да отговаря на съществените изисквания, определени в обявленията и тръжната документация, както и да е подадена от доставчик, който отговаря на условията за участие.
 5. Освен ако възложителят е посочил, че възлагането на дадена поръчка противоречи на обществения интерес, възложителят възлага поръчката на доставчика, когото възложителят е определил като способен да изпълни условията на поръчката и който, единствено въз основа на критериите за оценка, посочени в обявленията и тръжната документация, е подал:
 а)
 най-изгодната оферта; или
 б)
 в случай че цената е единственият критерий — офертата с най-ниската цена.
 6. Ако възложителят получи оферта с цена, която е необичайно ниска спрямо цените в другите подадени оферти, той може да провери с помощта на доставчика дали последният отговаря на условията за участие и дали е способен да изпълни условията на поръчката.
 7. Възложителят не използва опции, не отменя възлагането на поръчка, нито изменя възложените поръчки по начин, чрез който заобикаля задълженията съгласно настоящата глава.
 Член 19.15
 Прозрачност на информацията относно процедурата за възлагане на поръчка
 1. Възложителят своевременно информира участващите доставчици за решенията си относно възлагането на поръчката, като прави това писмено при поискване от страна на доставчик. При спазване на член 19.6, параграфи 2 и 3 при поискване възложителят предоставя на доставчика, който не е спечелил поръчката, обяснение за причините, поради които възложителят не е избрал неговата оферта и за преимуществата в сравнителен план на офертата на спечелилия доставчик.
 2. Не по-късно от 72 дни след възлагането на всяка поръчка, попадаща в обхвата на настоящата глава, възложителят публикува обявление в съответното печатно или електронно издание, посочено в приложение 19-8. Ако възложителят публикува обявлението само в електронно издание, информацията трябва да остане лесно достъпна за разумен период от време. Обявлението включва най-малко следната информация:
 а)
 описание на стоките и услугите, предмет на поръчката;
 б)
 наименованието и адреса на възложителя;
 в)
 наименованието и адреса на спечелилия доставчик;
 г)
 стойността на спечелилата оферта или най-високата и най-ниската оферта, взети под внимание при възлагането на поръчката;
 д)
 датата на възлагане; и
 е)
 вида на използвания метод за възлагане на поръчка, а когато е използвана ограничената тръжна процедура съгласно член 19.12 — описание на обстоятелствата, обосноваващи използването на тази процедура.
 3.


text:
Всеки възложител съхранява за срок от най-малко три години, считано от датата, на която възлага поръчка:
 а)
 документацията и протоколите за тръжните процедури и сключените договори за попадащи в обхвата поръчки, включително протоколите, изисквани съгласно член 19.12; и
 б)
 данните, осигуряващи подходяща проследимост на провеждането по електронен път на процедура за попадаща в обхвата поръчка.
 4. Всяка от страните събира и докладва на Комитета по държавните поръчки статистическите данни за своите поръчки, попадащи в обхвата на настоящата глава. Всеки доклад обхваща една година, подава се в срок от две години след края на периода на докладване и съдържа:
 а)
 за възложителите по приложение 19-1:
 i)
 броя и общата стойност, за всички тези възложители, на всички поръчки, попадащи в обхвата на настоящата глава;
 ii)
 броя и общата стойност на всички поръчки, попадащи в обхвата на настоящата глава, възложени от всеки от тези възложители и разбити по категории стоки и услуги съгласно международно призната единна система за класификация; и и
 iii)
 броя и общата стойност на всички поръчки, попадащи в обхвата на настоящата глава, възложени от всеки от тези възложители чрез ограничена тръжна процедура;
 б)
 за възложители по приложения 19-2 и 19-3 — броя и общата стойност на поръчките, попадащи в обхвата на настоящата глава, възложени от всички тези възложители, с разбивки по приложения; и
 в)
 прогнозни оценки за данните, изисквани съгласно букви а) и б), с обяснение за използваната методология за изготвянето на прогнозните оценки, ако не е възможно да се предоставят данните.
 5. Ако една от страните публикува статистическите си данни на официален уебсайт по начин, който е в съответствие с изискванията по параграф 4, тази страна може, вместо да изготвя доклад до Комитета по държавните поръчки, да предостави хипервръзка към въпросния уебсайт заедно с всички необходими указания за достъп и употреба на тези статистически данни.
 6. Ако една от страните изисква обявленията във връзка с възложените поръчки, изготвяни съгласно параграф 2, да се публикуват в електронен вид и ако тези обявления са обществено достъпни чрез единна база данни във вид, който да позволява анализ на попадащите в обхвата поръчки, тази страна може, вместо да изготвя доклад до Комитета по държавните поръчки, да предостави хипервръзка към въпросния уебсайт заедно с всички необходими указания за достъп и употреба на тези статистически данни.
 Член 19.16
 Разгласяване на информация
 1. При поискване от другата страна всяка от страните предоставя своевременно всякаква информация, необходима да се определи дали процедурата за възлагане на поръчка е проведена справедливо, безпристрастно и в съответствие с настоящата глава, включително информация за характеристиките и предимствата в сравнителен план на спечелилата оферта. Когато разгласяването на тази информация би нарушило конкуренцията в бъдещи процедури по възлагане на поръчки, страната, която получава тази информация, не я разкрива пред никой доставчик, освен след консултация със страната, която е предоставила информацията, и след получаване на нейното съгласие за това.
 2. Независимо от всички други разпоредби на настоящата глава, дадена страна, включително нейните възложители, не предоставя на никой отделен доставчик информация, която може да наруши лоялната конкуренция между доставчиците.
 3. Нищо в настоящата глава не се


text:
тълкува като изискване към страна, в това число и нейните възложители, власти и контролни органи, да разгласява поверителна информация, когато разгласяването:
 а)
 би попречило на правоприлагането;
 б)
 може да наруши лоялната конкуренция между доставчиците;
 в)
 би засегнало законните търговски интереси на конкретни лица, включително закрилата на правата върху интелектуална собственост; или
 г)
 би било в противоречие с обществените интереси по някакъв друг начин.
 Член 19.17
 Вътрешни процедури за обжалване
 1. Всяка страна осигурява навременна, ефективна, прозрачна и недискриминационна процедура за обжалване по административен или съдебен ред, посредством която доставчик може да обжалва:
 а)
 нарушение на настоящата глава; или
 б)
 ако доставчикът няма право да обжалва пряко нарушение на настоящата глава съгласно вътрешното право на страната — неспазване на мерките, които страната е взела за прилагането на настоящата глава,
 във връзка с попадаща в обхвата поръчка, в която доставчикът има или е имал интерес. Процедурните правила за всички форми на обжалване трябва да са в писмена форма и да са общодостъпни.
 2. В случай на жалба на доставчик във връзка с попадаща в обхвата поръчка, в която доставчикът има или е имал интерес, срещу нарушение или неспазване по смисъла на параграф 1, страната на възложителя, провел поръчката, насърчава възложителя и доставчика да търсят решение на жалбата посредством консултации. Възложителят безпристрастно и навременно разглежда всяка такава жалба по начин, който не влияе отрицателно върху участието на доставчика в текущата или в бъдещи процедури за възлагане на поръчки или върху правото му да изисква коригиращи мерки в рамките на процедура за обжалване по административен или съдебен ред.
 3. На всеки доставчик се осигурява достатъчен срок за подготовка и внасяне на жалбата, който в никакъв случай не трябва да е по-кратък от 10 дни от момента, в който основанието за обжалване е станало известно или са налице разумни основания да се счита, че е станало известно на доставчика.
 4. Всяка страна създава или определя най-малко един безпристрастен административен или съдебен орган, който да е независим от нейните възложители и да приема и разглежда жалби, подадени от доставчици във връзка с попадащи в обхвата поръчки.
 5. Когато първоначално жалбата се разглежда от орган, различен от органа по параграф 4, страната гарантира, че доставчикът може да обжалва първоначалното решение пред безпристрастен административен или съдебен орган, който е независим от възложителя, провел процедурата за възлагане на поръчката, предмет на жалбата.
 6. Всяка от страните гарантира, че решенията на органа, компетентен да разгледа жалбата, който не е съдебен орган, подлежат на съдебен контрол или че този орган е въвел процедури, в съответствие с които:
 а)
 възложителят отговаря писмено на жалбата и разкрива всички относими документи пред органа, компетентен да разгледа жалбата;
 б)
 участниците в производството (наричани по-долу „участниците“) разполагат с правото да бъдат изслушани преди органът, компетентен да разгледа жалбата, да вземе решение по обжалването;
 в)
 участниците разполагат с правото да бъдат представлявани и придружавани;
 г)
 участниците имат достъп до цялото производство;
 д)
 участниците разполагат с правото да поискат производството да бъде публично и с възможност за участие на свидетели; и
 е)
 органът, компетентен да разгледа жалбата, предоставя


text:
своевременно в писмена форма своите решения или препоръки, като включва обяснение на основанието за всяко решение или препоръка.
 7. Всяка от страните приема или запазва в сила процедури, с които се осигуряват:
 а)
 бързи временни мерки за запазване на възможността за доставчика да участва в процедурата за възлагане на поръчката. Такива временни мерки могат да доведат до спиране на процедурата за възлагане на поръчката. Процедурите могат да предвиждат, че при вземането на решение дали да се приложат такива мерки могат да бъдат взети под внимание императивни съображения, свързани с неблагоприятни последици за засегнатите интереси, включително обществения интерес. Мотивите да не се предприемат действия се предоставят в писмена форма; и
 б)
 коригиращо действие или обезщетение за претърпените щети или вреди, което може да бъде сведено до възстановяване на разходите за изготвяне на офертата или на разноските, свързани с обжалването, или и до двата вида разходи, ако органът, компетентен да разгледа жалбата, установи, че е имало нарушение или неспазване по параграф 1.
 8. Не по-късно от десет години след влизането в сила на настоящото споразумение страните ще започнат преговори за допълнително усъвършенстване на средствата за защита, включително по възможен ангажимент да се въведат или запазят преддоговорни средства за защита.
 Член 19.18
 Изменения и поправки, засягащи обхвата
 1. Дадена страна може да измени или внесе поправки в своите приложения към настоящата глава.
 2. Когато дадена страна изменя приложение към настоящата глава, тя се задължава:
 а)
 да уведоми другата страна писмено за това; и
 б)
 да включи в уведомлението предложение до другата страна за подходящи компенсаторни корекции с цел обхватът да се запази на равнище, сравнимо със съществуващото преди изменението.
 3. Независимо от разпоредбата на параграф 2, буква б), никоя страна не е длъжна да предостави компенсаторни корекции, ако:
 а)
 последиците от въпросното изменение са пренебрежимо малки; или
 б)
 изменението се отнася за субект, върху който страната действително е премахнала своя контрол или влияние.
 4. Ако другата страна оспорва твърдението, че:
 а)
 корекцията, предложена съгласно параграф 2, буква б), е достатъчна за запазване на сравнимо равнище на взаимно договорения обхват;
 б)
 последиците от изменението са пренебрежимо малки; или
 в)
 изменението се отнася за субект, върху който страната действително е премахнала своя контрол или влияние съгласно параграф 3, буква б),
 тя трябва да възрази писмено в срок до 45 дни от получаването на уведомлението по параграф 2, буква а), като в противен случай се счита, че е приела корекцията или изменението, включително за целите на двадесет и девета глава (Уреждане на спорове).
 5. Следните промени в приложенията на дадена страна се приемат за поправки, при условие че те не влияят върху взаимно договорения обхват, предвиден в настоящото споразумение:
 а)
 промяна в наименованието на субект;
 б)
 сливане на два или повече субекта, фигуриращи в приложение; и
 в)
 разделяне на субект, фигуриращ в приложение, на два или повече субекта, като всички те се добавят към субектите, фигуриращи в същото приложение.
 6. В случай на предложени поправки на приложенията, отнасящи се до една от страните, съответната страна уведомява другата страна за това веднъж на всеки две години след


text:
влизането в сила на настоящото споразумение, в съответствие с цикличността, предвидена за подобни уведомления в Споразумението относно държавните поръчки, фигуриращо в приложение 4 към Споразумението за СТО.
 7. Всяка от страните може да уведоми другата страна за възражението си срещу предложена поправка в срок от 45 дни от получаването на уведомлението. Ако дадена страна подаде възражение, тя излага основанията за своето твърдение, че предложената поправка не е промяна, предвидена в параграф 5 от настоящия член, и описва последиците от предложената поправка за взаимно договорения обхват, предвиден в настоящото споразумение. Ако в срок от 45 дни след получаване на уведомлението не бъде подадено такова писмено възражение, се счита, че страната е съгласна с предложената поправка.
 Член 19.19
 Комитет по държавните поръчки
 1. Комитетът по държавните поръчки, създаден съгласно член 26.2, параграф 1, буква д), следва да бъде съставен от представители от всяка от страните и да заседава, в случай на необходимост, с цел да предостави на страните възможност за консултации по всякакви въпроси, свързани с действието на настоящата глава или осъществяването на нейните цели, както и да изпълнява други функции, възложени му от страните.
 2. Комитетът по държавните поръчки заседава, по искане на една от страните, с цел:
 а)
 разглеждане на въпроси, свързани с обществените поръчки, които са отнесени до него от някоя от страните;
 б)
 обмен на информация, свързана с възможностите за възлагане на обществени поръчки във всяка от страните;
 в)
 обсъждане на всякакви други въпроси във връзка с действието на настоящата глава; и
 г)
 обмисляне на пътищата за насърчаване на координирани действия с оглед улесняване на достъпа на доставчиците до възможностите за възлагане на поръчки на територията на всяка от страните. Тези действия може да включват информационни сесии, по-специално насочени към подобряване на електронния достъп до обществено достъпна информация за режима на всяка от страните за възлагане на поръчки, както и инициативи за улесняване на достъпа за малките и средните предприятия.
 3. Всяка от страните ежегодно предоставя на Комитета по държавните поръчки статистически данни относно поръчките, попадащи в обхвата на настоящата глава, съгласно посоченото в член 19.15.
 ДВАДЕСЕТА ГЛАВА
 Интелектуална собственост
 Раздел А
 Общи разпоредби
 Член 20.1
 Цели
 Целите на настоящата глава са:
 а)
 улесняване на производството и търговската реализация на иновативни и творчески продукти и на предоставянето на услуги между страните; и
 б)
 постигане на адекватно и ефективно ниво на закрила и прилагане на правата върху интелектуална собственост.
 Член 20.2
 Същност и обхват на задълженията
 1. Разпоредбите на настоящата глава допълват правата и задълженията между страните съгласно Споразумението ТРИПС.
 2. Всяка от страните е свободна да определи подходящия метод за прилагане на разпоредбите на настоящото споразумение в собствената си правна система и практика.
 3. Настоящото споразумение не създава каквито и да било задължения по отношение на разпределянето на ресурсите между прилагането на правата върху интелектуална собственост и прилагането на законите по принцип.
 Член 20.3
 Опасения, свързани с общественото здраве
 1. Страните признават значението на Декларацията от Доха относно Споразумението ТРИПС и общественото здраве (наричана по-долу „Декларацията от Доха“), приета на 14 ноември 2001 г. от Министерската конференция на


text:
СТО. При тълкуването и прилагането на правата и задълженията по настоящата глава страните гарантират съгласуваността с посочената декларация.
 2. Страните допринасят за изпълнението и спазването на Решението на Общия съвет на СТО от 30 август 2003 г. относно параграф 6 от Декларацията от Доха, както и на Протокола за изменение на Споразумението ТРИПС, съставен в Женева на 6 декември 2005 г.
 Член 20.4
 Изчерпване на правата
 Настоящата глава не засяга свободата на страните да определят дали и при какви условия се прилага изчерпването на правата върху интелектуална собственост.
 Член 20.5
 Разгласяване на информация
 Настоящата глава не изисква от никоя от страните да разгласява информация, когато това по друг начин би било в противоречие с нейното право, или когато информацията е предмет на изключение от изискванията за разгласяване съгласно правото на страната относно достъпа до информация и неприкосновеността на личния живот.
 Раздел Б
 Стандарти относно правата върху интелектуална собственост
 Член 20.6
 Определение
 За целите на настоящия раздел:
 фармацевтичен продукт означава продукт, включително химично лекарствено средство, биологично лекарствено средство, ваксина или радиофармацевтик, който се произвежда, продава или предоставя за използване при:
 а)
 поставяне на медицинска диагноза, лечение, облекчаване на симптомите или профилактика на болест, болестно състояние или патологично физическо състояние, или неговите симптоми; или
 б)
 възстановяване, коригиране или променяне на физиологични функции.
 Подраздел А
 Авторско право и сродни на него права
 Член 20.7
 Предоставена закрила
 1. Страните спазват следните международни споразумения:
 а)
 членове 2 — 20 от Бернската конвенция за закрила на литературните и художествените произведения, съставена в Париж на 24 юли 1971 г.;
 б)
 членове 1 — 14 от Договора на Световната организация за интелектуална собственост за авторското право (СОИС), подписан в Женева на 20 декември 1996 г.;
 в)
 членове 1 — 23 от Договора на СОИС за изпълненията и звукозаписите, съставен в Женева на 20 декември 1996 г.; и
 г)
 членове 1 — 22 от Международната конвенция за закрила на артистите-изпълнители, продуцентите на звукозаписи и излъчващите организации, съставена в Рим на 26 октомври 1961 г.
 2. До степента, в която това се допуска от посочените в параграф 1 договорености, настоящата глава не ограничава способността на никоя от страните да ограничава закрилата на правата върху интелектуална собственост, която тя предоставя на изпълненията, само до тези изпълнения, които са на звукозапис.
 Член 20.8
 Излъчване и публично представяне
 1. Всяка от страните предоставя на изпълнителите изключителното право да разрешават или забраняват излъчването по безжичен път и публичното представяне на техните изпълнения, освен ако самото изпълнение вече представлява излъчено изпълнение или е изпълнение, възпроизведено от звукозапис.
 2. Всяка от страните гарантира заплащането на еднократно справедливо възнаграждение от ползвателя, ако публикуван с търговска цел звукозапис или възпроизвеждането на такъв звукозапис се използва за излъчване по безжичен път или за какъвто и да е вид публично представяне, и гарантира, че това възнаграждение се поделя между съответните изпълнители и продуценти на звукозаписи. Ако между изпълнителите и продуцентите на звукозаписи няма сключен договор, условията за поделяне на възнаграждението между тях може да се определят от всяка от страните.
 Член 20.9
 Защита на технологичните мерки
 1. За целите на


text:
настоящия член технологични мерки означава всяка технология, устройство или компонент, които при нормално функциониране са предназначени да предотвратят или ограничат действия по отношение на произведения, изпълнения или звукозаписи, които не са разрешени от авторите, изпълнителите или продуцентите на звукозаписите, съгласно предвиденото в правото на страната. Без да се засяга обхватът на авторското право или сродните му права, предвидени в правото на дадена страна, технологичните мерки се считат за ефективни, когато използването на произведенията, изпълненията или звукозаписите, обект на зарила, се контролира от авторите, изпълнителите или продуцентите на звукозаписите чрез прилагането на съответен контрол на достъпа или процес на защита, като кодиране или смущаване (заглушаване), или на механизъм за контрол върху копирането, чрез който се постига целта за осигуряване на защита.
 2. Всяка от страните осигурява адекватна правна закрила и ефективни правни средства за защита срещу заобикалянето на ефективните технологични мерки, които се използват от автори, изпълнители или продуценти на звукозаписи във връзка с упражняването на техните права върху техните произведения, изпълнения и звукозаписи, и с които се ограничават такива действия по отношение на техните произведения, изпълнения или звукозаписи, за които засегнатите автори, изпълнители или продуценти на звукозаписи не са предоставили разрешение или които не са разрешени от закона.
 3. С цел да се осигурят предвидените в параграф 2 адекватна правна закрила и ефективни правни средства за защита, всяка от страните осигурява защита най-малко срещу:
 а)
 в степента, предвидена в нейното право:
 i)
 непозволеното заобикаляне на ефективна технологична мярка, извършено съзнателно или при наличие на основателни причини за съзнаване на това; и
 ii)
 публичното предлагане посредством пускане на пазара на уред или продукт, включително компютърни програми, или на услуга, като средство за заобикаляне на ефективна технологична мярка; и
 б)
 производството, вноса или разпространението на уред или продукт, включително компютърни програми, или предоставяне на услуга, които:
 i)
 са проектирани или произведени основно с цел заобикаляне на ефективна технологична мярка; или
 ii)
 имат ограничено търговско значение извън целта за заобикаляне на ефективна технологична мярка.
 4. Изразът „в степента, предвидена в нейното право“ в параграф 3 означава, че всяка от страните има право да приложи гъвкав подход при прилагането на буква а), подточки i) и ii).
 5. При прилагането на параграфи 2 и 3 никоя от страните не може да бъде задължена да изисква при проектирането на даден продукт на битовата електроника, далекосъобщителен или компютърен продукт, или при проектирането и избора на части и компоненти за такъв продукт, да се предвижда реакция на конкретна технологична мярка, доколкото продуктът по никакъв друг начин не е в противоречие с мерките, предприети от тази страна, за прилагане на посочените параграфи. Целта на настоящата разпоредба е с настоящото споразумение да не се изисква от никоя от страните да налага оперативна съвместимост в своето право: не съществува задължение за сектора на информационните и комуникационните технологии уредите, продуктите, компонентите или услугите да бъдат проектирани така, че да са в съответствие с определени технологични мерки.
 6. При осигуряването на адекватна правна закрила и ефективни правни средства за защита съгласно параграф 2 дадена страна може да приеме или да запази в сила